SKRIFTLIG FORESPØRGSEL P-1067/01

af Claude Turmes (Verts/ALE) til Kommissionen

(26. marts 2001)

Om: Nederlandske dyretransportørers overtrædelse af direktiv 95/29/EF

Hvordan vil Kommissionen reagere på det forhold, at nederlandske dyretransportører, der kontrolleres på luxembourgsk område, ofte overtræder EU-direktiv 95/29/EF(1) om transport af dyr med hensyn til lastetæthed og dyrenes sundhedstilstand (i henhold til de luxembourgske toldmyndigheder blev tolv af de groveste overtrædelser af bestemmelserne om dyretransport i 2000 begået af nederlandske transportører)?

Der er navnlig indgivet klage til Kommissionen over en nederlandsk transportvirksomhed, VAEX, der den ene gang efter den anden gør sig bemærket ved systematisk overtrædelse af direktiv 95/29/EF på luxembourgsk område. Har Kommissionen og de to berørte medlemsstater (Nederlandene og Luxembourg) i dette tilfælde udnyttet alle de muligheder for gensidig bistand, der er omhandlet i direktivets artikel 18?

Hvorfor har Levnedsmiddel- og Veterinærkontoret ikke foretaget inspektion af den nationale kontrol med dyretransport i Nederlandene og Danmark (Kommissionens beretning af 6. december 2000 om gennemførelsen af Rådets direktiv om transport af dyr, KOM(2000) 809), skønt disse to lande hører til de vigtigste eksportører af levende svin?

(1) EFT L 148 af 30.6.1995, s. 52.

Svar afgivet på Kommissionens vegne af David Byrne

(5. juni 2001)

Kommissionen er opmærksom på, at de luxembourgske myndigheder i henhold til kravene i artikel 8 i Rådets direktiv 91/628/EØF om beskyttelse af dyr under transport(1) og om ændring af direktiv 95/29 kontrollerer, at direktivets bestemmelser overholdes af vognmænd, der transporterer levende husdyr på veje i Luxembourg. Landets myndigheder har underrettet Kommissionen om en række tilfælde, hvor nederlandske dyretransportører er blevet konstateret at bryde visse af forpligtelserne i direktivet, især i henseende til overskridelse af den højest tilladte lastetæthed.

Kommissionen har i et antal tilfælde rettet henvendelse til de nederlandske myndigheder om problemet. For så vidt angår et nyligt tilfælde har samme myndigheder indrømmet, at en nederlandsk officiel dyrlæge, som var ansvarlig for læssekontrol, ved en bestemt lejlighed havde ladet et ulovligt stort antal dyr blive læsset. Nederlandenes myndigheder har erklæret, at de officielle dyrlæger efter omtalte sag er blevet mindet om den korrekte procedure. Samme myndigheder har også oplyst, at en dyretransportør ved en anden lejlighed ulovligt kan have læsset yderligere dyr på en lastbil efter udførelsen af den officielle kontrol.

Nederlandenes myndigheder har principielt også accepteret, at nogle af de kendsgerninger, som de for nylig er blevet gjort opmærksomme på, ville kunne berettige tilbagetrækning eller suspension af tilladelser i henhold til direktivets artikel 12. Det fremgår imidlertid, at for at kunne tage et sådant skridt ville de nederlandske myndigheder kræve officiel dokumentation vedrørende lovovertrædelserne. De nederlandske myndigheder har dog til dato ikke givet Kommissionen præcise oplysninger om arten af den påkrævede dokumentation.

Kommissionen er klar over, at et antal transportører angiveligt har begået adskillige lovbrud. Da sådanne overtrædelser kan medføre strafferetssager ved de kompetente nationale domstole, må Kommission for nærværende afstå fra yderligere bemærkninger vedrørende dette aspekt.

Samarbejdet mellem Kommissionen og de to medlemsstater, som det ærede medlem nævner, har som helhed været passende. Kommissionen ønsker dog at opfordre til en mere konsekvent opfølgning på klager angående dyrevelfærd og til en strengere gennemførelse af den eksisterende fællesskabslovgivning.

For så vidt angår Levnedsmiddel- og Veterinærkontorets inspektionsbesøg er stillingen som følger:

- Der blev senest aflagt inspektionsbesøg i Nederlandene i 1995, for så vidt angår ovennævnte problem. Det var oprindelig planen at foretage endnu en inspektion i første halvår 2001, men på grund af den nuværende situation med mund- og klovesyge i Nederlandene er det usandsynligt, at det planlagte besøg vil finde sted i nær fremtid.

- Ved et inspektionsbesøg i Danmark i 1995 blev der ikke konstateret væsentlige problemer med overholdelsen, og det har derfor ikke været påkrævet med yderligere besøg i de mellemliggende år.

(1) EFT L 340 af 11.12.1991.